שיר ללא שם

"שיר ללא שֵם" (במילותיו הראשונות: "כי שירי הוא בת קול ברוח") הוא שיר עברי מאת שלום חנוך (מילים ולחן), שלחנו חובר בסוף שנות ה-70 של המאה ה-20, ומילותיו נכתבו בסתיו 1980. השיר בוצע לראשונה ב-1980 על ידי יהודית רביץ באלבומה "גלוי ונעלם", וב-1983 הוקלט על ידי חנוך ונכלל באלבומו "על פני האדמה".

 חיבור השיר 
המנגינה לשיר נכתבה בתקופה שבה עבד חנוך על אלבום הביכורים של מאיר אריאל "שירי חג ומועד ונופל" (1977–1978). חנוך ביקש מיהודית רביץ להשתתף בהקלטת השיר "ארול", ולאחר ההקלטה ניגן לה את השיר, שאז עוד היה נטול מילים. רביץ ביקשה ממנו את השיר והוא הסכים. לאחר זמן מה ביקש חנוך מאריאל שיחבר עבורו מילים, אך הוא לא היה מרוצה מהן ולכן כתב מילים אחרות בעצמו. מילות השיר נכתבו ב-22 בספטמבר 1980.

 ביצועים 
השיר, בעיבודו של חנוך, התפרסם באלבומה של רביץ "גלוי ונעלם" (CBS, 1980). בהמשך נכלל השיר באלבום הסולו של חנוך "על פני האדמה" (CBS, 1983), אשר כלל בעיקר ביצועים שלו לשירים שכתב לאמנים אחרים.

גרסאות כיסוי נוספות
בשנת 2004 חודש השיר על ידי גלעד שגב.

בשנת 2006 הופיע השיר בסרט "מישהו לרוץ איתו" בביצועה של השחקנית הראשית בר בלפר.

בשנת 2009 הוציא הזמרת רוני דלומי גרסת כיסוי של השיר במסגרת פרק האודישנים של התכנית כוכב נולד.

בשנת 2019 הקליט המוזיקאי אסף אמדורסקי את השיר בשתי גרסאות שונות (גרסת יום וגרסת לילה).

השיר חודש גם על ידי אביתר בנאי באלבומו "עוגן במים", שיצא בדצמבר 2023, וכלל גרסאות כיסוי לשירים בשילוב קטעי מעבר.

 התקבלות השיר ומעמדו 
חוקר השירה והמוזיקה הישראלית נסים קלדרון מכליל את השיר בין אלה שחילץ חנוך מן הספרותיות של "שירי ארץ ישראל"; "מן הטון הקולקטיבי, ומן המחויבות האידאולוגית שליוו את העבריות של השיר, גם כאשר תוכן המלים לא היה פטריוטי. "מאיה", "לילה", "שיר ללא שם" – כולם דומים לשירי ארץ ישראל בשקט שלהם, בכך שהם שרים רק את מה שעצוב ויפה, אבל הם לא מדברים בלשון "אנחנו". אלו שירים אישיים מאוד של זמר-כותב ששר על עצמו".

הדס ועופר רגב: "השיר הפך לסוג של 'תפילת הדרך', המבקשת עבור המהלך בה שמחה, שלום והצלה מכף פורענות".

בסיכום שנת תשמ"א קבע מבקר המוזיקה יואב קוטנר כי זהו "השיר היפה ביותר השנה". כעבור ארבעה עשורים חזר והגדירו כאחד השירים המיוחדים.
לדברי מבקר המוזיקה יוסי חרסונסקי: "במדור הלירי-רומנטי של שלום חנוך נמצא אחדים מהשירים היפים במוזיקה הישראלית. זה השיר הזה. בא והולך, וכשהוא מגיע, אתה מתחבר אליו כאל מקור חיים שמכיל את הנופים, הניגונים שלך מרבות הימים, למעשה חלק מקיומך במקום הזה. שיר ללא שם נולד נוגה, טון של געגועים, אווירה שמימית. על מעט שירים אפשר להגיד – אולטימטיביים. "שיר ללא שם" הוא אחד מהם. רגע בלעדי של חסד. שלום מדגיש דווקא את הפן העצוב שביצירה, את הרגע שההשראה נוטשת, שהשיר מתרחק. השיר הופך לישות בפני עצמה כשהדובר מאניש אותן – "אתה בא והולך", וכשהוא בא, נולד שיר כמו השיר המיוחד שנולד כאן".

המנצח והמלחין הישראלי אורי לשמן: "אחד השירים הכי יפים במוזיקה הישראלית. אבל מה הופך אותו לכזה: המילים, הלחן, העיבוד, השירה, החיבור בין כל המרכיבים? אני מוכרח לומר שאין לי תשובה... אין שם, אין מילה, למה שהופך את השיר הזה לכל כך גדול".

מבקר המוזיקה בן שלו כתב על אלבומה של רביץ "גלוי ונעלם" כי הוא
מתחיל להתגלות כאלבום מופת כשמגיע תורו [של השיר ...] או אם לדייק ממש – ברגע שבו רביץ שרה "איייייייייייי עלטה סביב/ הלוואייייייייייייי שאתה מקשיב". זה לא רגע יפהפה, זה רגע קדוש. והליווי של התוף הברזילאי, הגיטרה, כלי ההקשה ובעיקר הליריקון (סקסופון חשמלי), שבו מנגן "ירון יעקובוביץ'" (כך נקרא ירוסלב ברשימת הקרדיטים), הוא פיוט מוזיקלי במיטבו. "שיר ללא שם" מכניס את "גלוי ונעלם" לטריטוריה פיוטית ומהורהרת ומעניק לאלבום מבט שמרחף מעל הדברים ובתוכם בעת ובעונה אחת.

השיר והחטוף אלון אהל
ממוזער|ציור של אלון אהל עם מקלדת של פסנתר והכיתוב "אלון חוזר לנגן לאמא"

בזמן המאבק לשחרור החטופים לעזה ב-7 באוקטובר השיר זוהה עם החטוף אלון אהל. לדברי משפחתו זה היה השיר האחרון שהוא ניגן בפסנתר לפני החטיפה, וחטופים ששהו איתו במנהרות ושוחררו בתחילת 2025 סיפרו שהוא שרק שם את השיר. בעקבות כך השיר מוקדש למענו באירועים שונים, כמו במהלך אירועים של "משמרת 101", ושורות כמו ""איי - עלטה סביב, הלוואי שאתה מקשיב" קיבלו משמעות מיוחדת. אימו ביקשה מהציבור להשמיע את השיר ב-10 ביוני 2025, בשעה 9 בערב, ולשלוח כוחות לאלון. ביום השחרור של אלון מהשבי, הוא בחר לשתף את מילות השיר בתוספת המילים "אני בבית".

 מיקומי שיא 
 הגרסה של אביתר בנאי 

 קישורים חיצוניים 




ביצועים נוספים:



גרסאות כיסוי:










 הערות שוליים 

קטגוריה:שירי יהודית רביץ
קטגוריה:שירי שלום חנוך
קטגוריה:שירים בעברית
קטגוריה:שירים שנכתבו על ידי שלום חנוך
קטגוריה:שירים שהולחנו על ידי שלום חנוך
קטגוריה:שירים על מוזיקה
קטגוריה:סינגלים בהוצאת NMC יונייטד אנטרטיינמנט